钦定古今图书集成/明伦汇编/家范典/第094卷 > 礼记 > 《士昏礼》
## 钦定古今图书集成/明伦汇编/家范典/第094卷 > 礼记 > 《士昏礼》

妇至，主人揖妇以入。及寝门，揖入，升自西阶，《媵》布席
于奥。夫入于室，即席。妇尊，西南面，媵御沃盥，交。

〈注〉“升自西阶”，道妇入也。媵，送也，谓女从者也。御当为“讶。”讶，迎也，谓婿从者也。媵沃婿盥于南洗，御沃妇盥于北洗。夫妇始接，情有廉耻，媵御交道其志。

又

主人说服于房，媵受。妇说服于室，御受。姆授巾。御衽
于奥，媵衽，良席。

〈注〉衽，卧席也。妇人称夫曰“良。”〈疏〉“衽于奥”，主于妇席，使御布妇席，使媵布夫席，此亦示交接有渐之义。

又

烛出，媵馂主人之馀御、馂妇馀赞酌外尊，酳之媵侍
于户外，呼则闻。

〈疏〉《酌外尊》者，贱，不敢与主人同酌内尊也。